Jajang C. Noer

Lidia Djunita Pamoentjak (lahèr 28 Juni 1952), otabâ sè lebbi èkennal minangka Jajang C. Noer, èngghi panèka pameran Indonèsia sè èkennal minangka pameran pandukung sarta dialekna sè has. Jajang alakôn dhalem bânnya' film dâri partengnga'an dekade 1990-an kantos awwâl 2000-an. Èkennal amarghâ panggâmbhârrân karakterra sè èksèntrik, anget, bân bersahaja, Jajang èpojhâ bân èyangghâp minangka sala sèttong pameran palèng saè è gènerasina. Panampilan aktingnga sè maghâsem (mangesankan) ollè pojhiyân kritis, akadhi dhalem drama komèdi romantis Cintaku di Rumah Susun (1987) bân drama romantis Bibir Mer (1991). Dhalem karier sè abentang lebbi dâri lèma' dekade, Jajang ampon narèma bânnya' panghargâ'ân, akadhi ènominasiyaghi sabânnya' bârâmpan kalè kaghâbây Piala Citra è Fèstival Film Indonèsia, sè hal panèka adhâddhiyaghi Jajang minangka sala sèttong pameran babine' sè palèng bânnya' ènominasiyaghi dhalem sajhârâ acara gâpanèka.

Jajang lahèr è Paris, Prancis è tangghâl 28 Juni 1952 kalabân asma Lidia Djunita Pamoentjak. Salèrana aropa'aghi potrè tongghâl dâri Nazir Datuk Pamoentjak, duta besar Indonèsia kaghâbây Prancis sè kapèng sèttong, bân kaluwargana asalna dâri Minangkabau. Molaè aomor lèma' taon, Jajang ampon akennalan sarèng kasenniyan. È Manila, nalèka ramana adhâddhi duta besar kaghâbây Filipina, Jajang senneng atari tari payung, tari pèrèng, bân sakalèyan tampil ngawakklè Indonèsia. È masa SMA, salèrana senneng nongghu tèater, ajhâr gamelan, bân agabung ka dhalem grup pamaèn drum. Saampona lulus dâri SMA, Jajang sempet akuliah è Fakultas Èlmo-Èlmo Sosial Universitas Indonèsia bân ampon onèng adhâddhi demonstran dhalem Peristiwa Malari è taon 1974.

Dhalem parjâlânan karierra, Jajang adhâddhi angghuta Teater Kecil pimpinan rakana, Arifin C. Noer, è taon 1972. Nalèka rakana, Arifin C. Noer, aghâbây film Suci Sang Primadona è taon 1977, salèrana ètugasaghi minangka pancathèt skrip. Berkat peranna dhalem film Bibir Mer, Jajang araè Piala Citra minangka Pameran Pembantu Terbaik è Fèstival Film Indonèsia taon 1992. Nalèka Arifin sèdhâ, salèrana ningghâllaghi warisan aropa naskah sinètron Bukan Perempuan Biasa sè bhuru èproduksi pèttok èpisode. Saampona ollè rèkomèndasi dâri panolès naskah Ahmad Yusuf, Jajang alanjuttaghi sinètron gâpanèka, bân è Fèstival Sinètron Indonèsia taon 1997, sinètron kasebbhut araè Piala Vidia minangka drama sèri palèng saè.

 Sombher